ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0785/96 υποβολή: Cristiana Muscardini (NI) προς την Επιτροπή (1 Απριλίου 1996)

Θέμα: Eμπόριο νεογνών σκύλων από τις ανατολικές χώρες

Κάθε χρόνο στην Ιταλία, η μάλλον μόνο στην πόλη του Μιλάνου, πεθαίνουν άνω των 1500 νεογνών σκύλων που εισάγονται από τις ανατολικές χώρες. Εκτός από τα βάσανα των μικρών αυτών ζώων που αποσπώνται από τη μητέρα τους μετά από λίγες εβδομάδες ζωής και υποχρεώνονται να αντιμετωπίσουν μακρά ταξίδια υπό φρικτές συνθήκες, δημιουργείται κίνδυνος για τα σκυλιά του τόπου τα οποία μολύνονται από ασθένειες που στη χώρα μας έχουν πλέον εξαλειφθεί.

Έχει υπόψη της η Επιτροπή ότι το εμπόριο αυτό κουταβιών δεν καλύπτεται από κάποια υγειονομική προστασία;

Ο καλύτερος κανόνας θα ήταν να μην αποσπώνται τα κουτάβια αυτά από τη μητέρα τους πριν από 90 ημέρες τουλάχιστον και να μη διοχετεύονται στο εμπόριο χωρίς πλήρεις εμβολιασμούς.

Δεν θεωρεί η Επιτροπή ότι χρειάζεται να δημιουργηθούν κοινοί κανόνες που θα προστατεύουν όχι μόνο τα κουτάβια αλλά και τους αγοραστές;

Απάντηση του κ. Fischler εξ ονόματος της Επιτροπής (6 Μαΐου 1996)

Στο μέτρο που το Αξιότιμο Μέλος του Κοινοβουλίου αναφέρεται στο εμπόριο σκύλων (που διαφέρει από την διακίνηση των κατοικίδιων ζώων), οι σκύλοι πρέπει, στην περίπτωση εισάγωγής τους, να συμμορφώνται προς την κοινοτική νομοθεσία που αφορά την υγεία των ζώων (οδηγία του Συμβουλίου 92/65/ΕΟΚ ((ΕΕ L 268 της 14.9.1992. ))). Ανάλογα με την ηλικία τους, πρέπει να ταυτοποιούνται, να εμβολιάζονται για ορισμένες ασθένειες, να είναι υγιείς κατά την είσοδό τους στην Κοινότητα και να συνοδεύονται από κτηνιατρικό πιστοποιητικό.

Η μεταφορά των σκύλων αυτών εντός, προς και από κράτη μέλη υπόκειται σε κοινοτικές απαιτήσεις που αφορούν την καλή μεταχείριση των ζώων (οδηγία του Συμβουλίου 91/628/ΕΟΚ ((ΕΕ L 340, 11.12.1991. ))).
ΓΡΑΠΤΗ ΕΡΩΤΗΣΗ E-1437/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Επίπεδα αμοιβών για εργαζόμενους νεαρής ηλικίας

Γνωρίζει η Επιτροπή ότι η βρετανική εργατική ένωση GMB έχει προβεί σε εκτενή μελέτη των θέσεων εργασίας που προσφέρονται στα κέντρα εργασίας σε ένδεκα πόλεις της Βρετανίας, μελέτη από την οποία φαίνεται ότι οι νέοι ηλικίας 16 και 17 ετών κερδίζουν ολιγότερο από 2 λίρες την ώρα ή ολιγότερο από 45 λίρες για εβδομάδα 35-40 ωρών, ότι για άτομα ηλικίας 18-25 ετών το 49,3% των θέσεων εργασίας προσφέρει αποδοχές 3 έως 3,99 λίρες την ώρα ενώ το 27,3% των θέσεων εργασίας που προσφέρονται πληρώνει ολιγότερο από 3 λίρες την ώρα;

Προτίθεται η Επιτροπή των Ευρωπαϊκών Κοινοτήτων να εξασφαλίσει ότι τα άτομα νεαρής ηλικίας, οι έφηβοι και τα παιδιά του σχολείου δεν αποτελούν σε τελική ανάλυση αντικείμενο εκμεταλλεύσεως στην Ευρωπαϊκή Ένωση;

Απάντηση του κ. P. Flynn Εξ ονόματος της Επιτροπής (1 Ιουλίου 1996)

Η Επιτροπή ευχαριστεί τον αξιότιμο βουλευτή επειδή επισύρει την προσοχή της στην μελέτη των αμοιβών θέσεων εργασίας που προσφέρουν στα νεαρά άτομα τα κέντρα ανεύρεσης θέσεων εργασίας.

Η οδηγία του Συμβουλίου 94/33/ΕΚ της 22ας Ιουνίου 1994 σχετικά με την προστασία των νέων στην εργασία ((ΕΕ L 216, 20.8.1994. )) υποχρεώνει τα κράτη μέλη να αναλάβουν μέτρα για την προστασία των νέων από την οικονομική εκμετάλλευση καθώς και από κάθε είδους εργασία, η οποία μπορεί να βλάψει την ασφάλεια, την υγεία ή την φυσική, ψυχολογική, πνευματική ή κοινωνική τους ανάπτυξη ή που είναι επιζήμια για την εκπαίδευσή τους. Η οδηγία εντούτοις δεν περιέχει συγκεκριμένες διατάξεις σε σχέση με την αμοιβή των νέων.

Πράγματι, ο καθορισμός των αμοιβών γενικώς είναι θέμα των κρατών μελών και διμερών συμφωνιών του κλάδου. Εντούτοις, το Σεπτέμβριο 1993 η Επιτροπή ενέκρινε γνώμη σχετικά με την ίση αμοιβή για την ίδια εργασία ((ΕΕ C 248, 11.9.1993. )). Σ'αυτήν, η Επιτροπή επιβεβαίωσε το δικαίωμα, παραπέμποντας στον κοινοτικό χάρτη των θεμελιωδών κοινοτικών δικαιωμάτων, των εργαζομένων, για όλους τους εργαζόμενους, σε ίση αμοιβή για την ίδια εργασία, με ιδιαίτερη σημείωση για τα πιο ευάλωτα μέλη του εργατικού δυναμικού. Σ'αυτήν την γνώμη, η Επιτροπή εξέφραζε την άποψη ότι τα κράτη μέλη πρέπει να αναλάβουν τα κατάλληλα μέτρα για να εξασφαλίσουν την προστασία του δικαιώματος σε ίση αμοιβή για την ίδια εργασία. Αυτό περιλαμβάνει αναφορά για την εξασφάλιση θεμιτής μεταχείρισης των εργαζομένων όλων των ομάδων ηλικιών. Η Επιτροπή προς το παρόν ετοιμάζει έκθεση για την πρόοδο που σημειώθηκε στα θέματα που αναφέρονται στην γνώμη αυτή καθώς και για τα εμπόδια που παρατηρήθηκαν.
ΓΡΑΠΤΗ ΕΡΩΤΗΣΗ E-1043/96 υποβολή: Josι Valverde Lσpez (PPE) προς την Επιτροπή (3 Μαΐου 1996)

Θέμα: Μη εφαρμογή, εκ μέρους της ισπανικής κυβέρνησης, της οδηγίας σχετικά με τις ελάχιστες προδιαγραφές ασφάλειας και υγείας στους χώρους εργασίας

Πώς εκτιμά η Επιτροπή τη μη εφαρμογή, εκ μέρους της ισπανικής κυβέρνησης, της οδηγίας 89/654/ΕΟΚ ((ΕΕ L 393, της 30.12.1989, σελ. 1. )), σχετικά με τις ελάχιστες προδιαγραφές ασφάλειας και υγείας στους χώρους εργασίας, στα πεδία της απασχόλησης, των εργασιακών σχέσεων και των κοινωνικών θεμάτων;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-1041/96, E-1042/96, E-1043/96 και E-1044/96 (12 Ιουνίου 1996)

Ο αξιότιμος βουλευτής παραπέμπεται στη 13η ετήσια έκθεση της Επιτροπής προς το Κοινοβούλιο σχετικά με τον έλεγχο της εφαρμογής του κοινοτικού δικαίου -1995 ((COM(96) 600. )) και κυρίως στο παράρτημά της «Κατάστασης εφαρμογής των οδηγιών», η οποία θα διαβιβαστεί προσεχώς στο Κοινοβούλιο.
ΓΡΑΠΤΗ ΕΡΩΤΗΣΗ E-0480/96 υποβολή: Per Gahrton (V) προς την Επιτροπή (1 Μαρτίου 1996)

Θέμα: Επιπτώσεις της απόφασης Bosman για τις εθνικές ποδοσφαιρικές ομάδες

Σύμφωνα με άρθρο του προέδρου της Σουηδικής Ομοσπονδίας Ποδοσφαίρου, Lars Εke Lagrell, που δημοσιεύτηκε στην εφημερίδα Dagens Nyheter της 11.02.96, η απόφαση του Ευρωπαϊκού Δικαστηρίου στην υπόθεση Bosman «ωφελεί μόνο τα εμπορικά συμφέροντα και ένα μικρό αριθμό μεγαλοποδοσφαιριστών», ενώ αντίθετα συνιστά σοβαρή απειλή για τη δημοτικότητα του ποδοσφαίρου, για τα οικονομικά των μικρότερων ομίλων, καθώς και για τους αγώνες μεταξύ των εθνικών ομάδων που πολλοί θεωρούν ότι αποτελούν το αποκορύφωμα της διασκέδασης και της έξαψης που προκαλεί το ποδόσφαιρο. Ο Lagrell υποστηρίζει ότι η απόφαση Bosman αποτελεί ένα μόνο βήμα της γενικής προσπάθειας της Επιτροπής να «υποβαθμίσει την εθνική ταυτότητα» και, ως εκ τούτου, να αντικαταστήσει τους διεθνείς αγώνες με αγώνες μεταξύ ομίλων, τους αγώνες του ευρωπαϊκού και του παγκόσμιου κυπέλου με πρωταθλήματα μεταξύ ευρωπαϊκών ποδοσφαιρικών ομάδων και άλλων διεθνών ομάδων.

Στο πλαίσιο αυτό, ερωτάται η Επιτροπή: Τι μέτρα προτίθεται να λάβει για να αντισταθμίσει τις αρνητικές επιπτώσεις της απόφασης Bosman τόσο για τη δημοτικότητα του ποδοσφαίρου όσο και για τους αγώνες μεταξύ των εθνικών ομάδων;

Μπορεί η Επιτροπή να εγγυηθεί ότι δεν επιδιώκει ούτε θα επιδιώξει να αντικαταστήσει τις εθνικές ταυτότητες των κρατών μελών, στον τομέα του αθλητισμού, με κάποιο είδος ταυτότητας της Ευρωπαϊκής Ένωσης χρησιμοποιώντας σύμβολα κτλ.;

Απάντηση του κ. Van Miert εξ ονόματος της Επιτροπής (10 Απριλίου 1996)

Η Επιτροπή δεν συμφωνεί με τις απόψεις που αναφέρει το Αξιότιμο Μέλος στην ερώτησή του.

Πρώτον, η απόφαση του Δικαστηρίου στην υπόθεση Bosman δεν θίγει τη δημοτικότητα του ποδοσφαίρου. Δεύτερον, η Επιτροπή δεν έχει κανένα σφαιρικό σχέδιο στο πλαίσιο της απόφασης Bosman που αποσκοπεί να μειώσει την εθνική ταυτότητα και να αναμειχθεί στην οργάνωση εθνικών ή διεθνών συναντήσεων ποδοσφαίρου.

Η ελευθερία κυκλοφορίας των εργαζομένων είναι μία από τις βασικές αρχές της Κοινότητας. Η προαναφερθείσα απόφαση αποτελεί λογική συνέπεια της εφαρμογής της εν λόγω αρχής στους ποδοσφαιριστές οι οποίοι είναι εργαζόμενοι δυνάμει των διατάξεων του άρθρου 48 της συνθήκης ΕΚ.

Η Επιτροπή μπορεί να διαβεβαιώσει το Αξιότιμο Μέλος ότι δεν έχει την πρόθεση να αντικαταστήσει, στον τομέα του αθλητισμού, την εθνική ταυτότητα με μία ευρωπαϊκή ταυτότητα. Εξάλλου ούτε η απόφαση Bosman έχει έναν τέτοιο στόχο. Πράγματι, κάθε αθλητικός όμιλος παραμένει ελεύθερος να προσλαμβάνει τον αριθμό των εθνικών ή μη εθνικών ποδοσφαιριστών που επιθυμεί. Συνεπώς, αρμοδιότητα έχει μεμονωμένα κάθε αθλητικός όμιλος για να διεξάγει την καλύτερη πολιτική προσλήψεως ποδοσφαιριστών για τη διατήρηση της δημοτικότητας της ομάδας του στο εθνικό της πλαίσιο.
ΓΡΑΠΤΗ ΕΡΩΤΗΣΗ E-0913/96 υποβολή: Marlies Mosiek-Urbahn (PPE) προς την Επιτροπή (23 Απριλίου 1996)

Θέμα: Έγκριση πιστώσεων της ΕΕ για τη στήριξη της εταιρείας Burda/Darmstadt

Είναι αληθές ότι η Ευρωπαϊκή Επιτροπή υποστηρίζει με ευρωπαϊκά κονδύλια τη μεταφορά της παραγωγής του τυπογραφείου της εταιρείας Burda (Burda-Kommunikation) Damstadt από τη Γερμανία στη Γαλλία (Vieux-Thann), μολονότι είναι σχεδόν ανέφικτη η εξεύρεση θέσεων απασχολήσεως στους 600 άνεργους στην περιοχή του Damstadt;

Aπάντηση της κας Wulf-Mathies εξ ονόματος της Επιτροπής (23 Μαΐου 1996)

Τα στοιχεία που ανακοινώνονται από τις αρμόδιες αρχές επιβεβαιώνουν ότι, στο πλαίσιο του στόχου 2, η επιχείρηση Burda δεν επωφελήθηκε, στο πλαίσιο των διαρθρωτικών ταμείων και για την περίοδο 1994-1996, της ενίσχυσης που χορηγείται στις περιοχές απασχόλησης της οποίας βρίσκεται η εγκατάσταση του Vieux-Thann και ότι δεν υπάρχει κανένα σχετικό πρόγραμμα το οποίο να βρίσεται στο στάδιο της κατάρτισης.
ΓΡΑΠΤΗ ΕΡΩΤΗΣΗ E-1113/96 υποβολή: Jesϊs Cabezσn Alonso (PSE) προς την Επιτροπή (13 Μαΐου 1996)

Θέμα: Στήριξη των ΜΜΕ

Ποιές πρωτοβουλίες σκέπτεται να αναλάβει η Επιτροπή για την απλοποίηση ορισμένων διοικητικών διαδικασιών ώστε να ενθαρρυνθεί η δημιουργία νέων μικρομεσαίων επιχειρήσεων (ΜΜΕ);

Απάντηση του κου κ. Παπουτσή εξ ονόματος της Επιτροπής (20 Ιουνίου 1996)

Έχοντας συνείδηση του εύρους των διοικητικών επιβαρύνσεων που επιβάλλονται στις επιχειρήσεις η Επιτροπή σύστησε, το Δεκέμβριο του 1994, μία επιτροπή για τη βελτίωση και την απλούστευση του περιβάλλοντος των επιχειρήσεων, συντιθέμενη από εκπροσώπους των κρατών μελών και των επιχειρήσεων. Η επιτροπή αυτή είναι επιφορτισμένη με την πραγματοποίηση ανταλλαγών των καλύτερων πρακτικών και καινοτόμων ιδεών που επιτρέπουν την ελάφρυνση των κανονιστικών και διοικητικών βαρών, με σκοπό να ενθαρρύνουν τα κράτη μέλη να βελτιώσουν τις πρακτικές τους στον φορολογικό, νομικό, κοινωνικό, διοικητικό και στατιστικό τομέα.

Το πρώτο θέμα που επελέγη από την Επιτροπή υπήρξε η δημιουργία νέων επιχειρήσεων. Φαίνεται, όντως, ότι, σε πολλά κράτη μέλη, η εκκίνηση μιας νέας επιχείρησης δεν είναι εύκολη καθόσον τα διοικητικά διαβήματα και οι διατυπώσεις που πρέπει να γίνουν είναι πολλαπλές και πολύπλοκες. Εξάλλου, διάφοροι κανονισμοί, κυρίως στο φορολογικό, λογιστικό και κοινωνικό τομέα, όπως εκείνοι που συνδέονται με την πρόσληψη υπαλλήλου, μπορούν να αποθαρρύνουν τον νέο επιχειρηματία. Για να ολοκληρώσει την ανταλλαγή καλών πρακτικών μεταξύ των κρατών μελών, η επιτροπή διοργάνωσε ένα πρώτο φόρουμ στο Παρίσι, τον Ιούνιο του 1995. Στη συνέχεια πραγματοποιήθηκαν εργασίες με εμπειρογνώμονες για την διαπίστωση των συγκεκριμένων μέτρων απλούστευσης που θάπρεπε να εφαρμοστούν στα κράτη μέλη.

Τα παραδείγματα αυτά των καλυτέρων πρακτικών θα αποτελέσουν το αντικείμενο ανακοίνωσης της Επιτροπής και θα μπορέσουν να αποτελέσουν μια αναφορά για όλους εκείνους οι οποίοι ενδιαφέρονται για την απλούστευση των διατυπώσεων που συνδέονται με τη δημιουργία μιας επιχείρησης. Όντως, προκύπτει από την συντονισμένη δράση με τα κράτη μέλη και τους εκπροσώπους των επιχειρήσεων ότι είναι σημαντικό να λαμβάνονται συγκεκριμένα μέτρα στον τομέα αυτό και ότι η ανταλλαγή πληροφοριών μεταξύ των κρατών μελών είναι πολύ χρήσιμη για το σκοπό αυτό.

Η Επιτροπή θα συνεχίσει να ενθαρρύνει την εφαρμογή προγραμμάτων απλούστευσης στα κράτη μέλη. Ελπίζει πριν απ'όλα ότι θα προκαλέσει μια αλλαγή νοοτροπίας στις σχέσεις μεταξύ των δημοσίων αρχών και των μικρομεσαίων επιχειρήσεων. Πρόκειται εδώ για ένα πολύ σημαντικό για τις επιχειρήσεις στοιχείο και, ειδικότερα, για τις νέες επιχειρήσεις, των οποίων ο ρόλος είναι ουσιαστικός για τη δημιουργία θέσεων απασχόλησης.
ΓΡΑΠΤΗ ΕΡΩΤΗΣΗ E-0969/96 υποβολή: Christine Oddy (PSE) προς την Επιτροπή (26 Απριλίου 1996)

Θέμα: Επιτροπή ΣΔΠΕ Γυναικών Αιρετών Εκπροσώπων

Έχει υπόψη της η Επιτροπή την τελική δήλωση της Διάσκεψης του Συμβουλίου Δήμων και Περιφερειών της Ευρώπης (ΣΔΠΕ) των Γυναικών Αιρετών Εκπροσώπων Οργανισμών Τοπικής και Περιφερειακής Αυτοδιοίκησης που πραγματοποιήθηκε το 1995 στο Δουβλίνο, σύμφωνα με την οποία εκλήθη η Επιτροπή να συνεχίσει να συγχρηματοδοτεί την Επιτροπή ΣΔΠΕ; Θα αναλάβει η Επιτροπή αυτή τη δέσμευση;

Απάντηση του κ. Oreja εξ ονόματος της Επιτροπής (31 Μαΐου 1996)

Η Επιτροπή είχε πολύ καλή συνεργασία με το Συμβούλιο Δήμων και Περιφερειών της Ευρώπης (ΣΔΠΕ) και συγκεκριμένα με την επιτροπή των αιρετών εκπροσώπων της τοπικής και περιφερειακής αυτοδιοίκησης, η οποία επιδοτήθηκε κατά το 1995 για την οργάνωση της πέμπτης ευρωπαϊκής διάσκεψης που έγινε στο Δουβλίνο το Ιούλιο.

Η Επιτροπή επιθυμεί να συνεχίσει αυτή τη συνεργασία και είναι έτοιμη να εξετάσει οποιοδήποτε οικονομικό αίτημα του ΣΔΠΕ στο πλαίσιο των διαδικασιών που αφορούν τις αιτήσεις για ειδικές επιδοτήσεις «εκτός προγράμματος» και ανάλογα με τις διαθέσιμες πιστώσεις.
ΓΡΑΠΤΗ ΕΡΩΤΗΣΗ E-0978/96 υποβολή: Anita Pollack (PSE) προς την Επιτροπή (26 Απριλίου 1996)

Θέμα: Στατιστικές σχετικά με τη χρήση εργαστηριακών ζώων

Μπορεί η Επιτροπή να επισημάνει τί μέτρα έχει λάβει για να διασφαλίσει τη βελτίωση που υποσχέθηκε στη συλλογή και την παρουσίαση στατιστικών σχετικά με τη χρήση εργαστηριακών ζώων; Μπορεί επίσης να διευκρινίσει ποιά κράτη μέλη έχουν συμφωνήσει και ποιά δεν έχουν συμφωνήσει να τεθούν σε εφαρμογή πιθανά νέα συστήματα που έχουν αναπτυχθεί;

Απάντηση της κας Bonino εξ ονόματος της Επιτροπής (7 Ιουνίου 1996)

Ο κ. βουλευτής παραπέμπεται στην απάντηση που έδωσε η Επιτροπή στη γραπτή ερώτηση Ε-482/96 του κ. Crampton ((ΕΕ C 185 της 25.6.1996, σελ. 6. )) όσον αφορά τα μέτρα που ελήφθησαν για τη βελτίωση της συλλογής στατιστικών στοιχείων σχετικά με τη χρησιμοποίηση εργαστηριακών ζώων γενικά.

Επιπλέον, στις 27 και 28 Ιουνίου 1995 στην Ispra, κατά τη διάρκεια συνεδρίασης των εθνικών αρχών στο πλαίσιο της οδηγίας 86/609/ΕΟΚ ((ΕΕ L 358, 18.12.1986. )), η Επιτροπή επισήμανε την ανάγκη σε στατιστικά στοιχεία που προέκυψε από την οδηγία 93/35/ΕΟΚ ((ΕΕ L 151, 23.06.1993. )) στον τομέα των καλλυντικών προϊόντων.

Εκτός από τους πίνακες με τα στατιστικά στοιχεία, έχει συνταχθεί συμπληρωματικός πίνακας ειδικά για τα καλλυντικά. Σημειώθηκε ότι είναι απαραίτητο να διατίθενται δεδομένα σε ετήσια βάση και συμπληρωματικά δεδομένα σχετικά με ορισμένες δοκιμές τοξικότητας, καθώς και να υπάρξει ευκρινής διάκριση μεταξύ των δοκιμών που γίνονται στα συστατικά των καλλυντικών και των δοκιμών στα έτοιμα καλλυντικά προϊόντα.

Toν Ιούλιο του 1995 η Επιτροπή απηύθυνε επιστολή στα κράτη μέλη από τα οποία ζητούσε λεπτομερή στατιστικά στοιχεία σχετικά με τα ζώα που χρησιμοποιούνται στον τομέα των καλλυντικών προϊόντων, σε μια προσπάθεια να ικανοποιήσει τα πρόσθετα αυτά αιτήματα.

Όλα τα κράτη μέλη ανταποκρίθηκαν στην πρόσκληση αυτή. Οι πληροφορίες που διαβιβάστηκαν και οι οποίες θα δημοσιευθούν στην ετήσια έκθεση για το 1995 της Επιτροπής προς το Κοινοβούλιο όσον αφορά την ανάπτυξη, την εγκυρότητα και τη νομική αποδοχή εναλλακτικών μεθόδων για πειράματα σε ζώα, στάλθηκαν αμέσως στον κ. βουλευτή καθώς και στη γενική γραμματεία του Κοινοβουλίου. Πάντως, τα δεδομένα είναι ακόμη πολύ ατελή, η Επιτροπή όμως θα επιμείνει εκ νέου ώστε τα κράτη μέλη να αυξήσουν τις προσπάθειες που καταβάλλουν για τη συλλογή δεδομένων και να μπορέσουν να προμηθεύσουν όλα τα στοιχεία που απαιτούνται.
ΓΡΑΠΤΗ ΕΡΩΤΗΣΗ E-1091/96 υποβολή: Νικήτας Κακλαμάνης (UPE) προς την Επιτροπή (13 Μαΐου 1996)

Θέμα: Αποζημιώσεις σε αυτοκινητιστές διεθνών μεταφορών

Από δημοσιεύματα σε ελληνικές εφημερίδες και κατόπιν επικοινωνίας που είχα με την «Ομοσπονδία Φορτηγών Αυτοκινητιστών Ελλάδος Διεθνών Μεταφορών» πληροφορήθηκα ότι εδόθησαν αποζημιώσεις για τις χρηματικές ζημιές που υφίσταντο οι ελληνικές μεταφορές λόγω του πολέμου στην τέως Γιουγκοσλαβία.

Θα ήθελα να πληροφορηθώ από την Επιτροπή:

1. Ποιός κανονισμός εξεδόθη από την ΕΕ που προβλέπει επιδότηση των ελληνικών μεταφορών λόγω των ζημιών που υφίστανται αυτές από τον πόλεμο στην τέως Γιουγκοσλαβία;

2. Ποιοί έλαβαν τις αποζημιώσεις, με ποιά κριτήρια και ποιό το συνολικό ύψος των αποζημιώσεων;

3. Πρόκειται να υπάρξει ανανέωση του κανονισμού ή χρονική παράταση της ισχύος του λόγω του ότι οι αρνητικές συνέπειες του πολέμου στην τέως Γιουγκοσλαβία κάθε άλλο παρά έχουν αναστραφεί;

Απάντηση του κ. Fischler εξ ονόματος της Επιτροπής (12 Ιουνίου 1996)

Η Επιτροπή, από την έναρξη των συγκρούσεων στη Γιουγκοσλαβία (1991) και έως το τέλος του 1995, χορήγησε κατ'αποκοπή ενίσχυση στους αποστολείς, οι οποίοι υπέβαλαν αίτηση δυνάμει του κανονισμού (ΕΚ) αριθ. 811/95 ((ΕΕ L 82 της 12.04.1995. )), για τη μεταφορά των ελληνικών οπωροκηπευτικών προς τα άλλα κράτη μέλη της Κοινότητας, εκτός της Ιταλίας, της Ισπανίας και της Πορτογαλίας..

Για τις αποστολές του 1995, το ύψος της εν λόγω ενίσχυσης ήταν 48,30 ECU ανά τόνο καθαρού βάρους.

Το Συμβούλιο εξετάζει αυτή τη στιγμή πρόταση κανονισμού την οποία υπέβαλε η Επιτροπή σχετικά με την παράταση της εφαρμογής του εν λόγω εξαιρετικού μέτρου για το πρώτο εξάμηνο του 1996 ((Έγγραφο COM(96) 142. )) δεδομένου ότι εξακολουθούν να υφίστανται οι άσκημες συνθήκες μεταφοράς παρά το τέλος των εχθροπραξιών.
ΓΡΑΠΤΗ ΕΡΩΤΗΣΗ E-0803/96 υποβολή: Jaak Vandemeulebroucke (ARE) προς το (12 Απριλίου 1996)

Θέμα: Παρουσία και συμμετοχή συνταγματικά αναγνωρισμένων περιφερειών στη Δ.Δ.

Σύμφωνα με την περιοδική έκδοση «Ευρώπη» αριθ. 6679 της 2ας Μαρτίου 1996, η Ιταλική Προεδρία ανήγγειλε πρόσφατα το χρονοδιάγραμμα των εργασιών της Διακυβερνητικής Διάσκεψης για την αξιολόγηση και εν ανάγκη την τροποποίηση της Συνθήκης της Ευρωπαϊκής Ένωσης.

Στις 29 Μαρτίου 1996 πρόκειται να πραγματοποιηθεί στο Τορίνο έκτακτο Ευρωπαϊκό Συμβούλιο, από τις 11 π.μ. έως τις 3 μ.μ. Η ίδια η Διακυβερνητική Διάσκεψη αρχίζει στις 6 μ.μ. Κατά τη διάρκεια της Ιταλικής Προεδρίας, η οποία λήγει στο τέλος Ιουνίου 1996, προβλέπεται να πραγματοποιηθούν σε υπουργικό επίπεδο τρεις συνεδριάσεις: 22 Απριλίου, 13 Μαΐου και 10 Ιουνίου. Οι συνεδριάσεις αυτές συμπίπτουν με το Συμβούλιο Γενικών Υποθέσεων. Σε επίπεδο εκπροσώπων των υπουργών πρόκειται να πραγματοποιηθούν 10 συνεδριάσεις, ήτοι σχετικά με την ιθαγένεια στις 1/2 Απριλίου, 15/16 Απριλίου και 21/22 Μαΐου, σχετικά με τα θεσμικά όργανα στις 23/24 Απριλίου, 2/3 Μαΐου και 30/31 Μαΐου, σχετικά με την εξωτερική πολιτική στις 6/7 Μαΐου, 14/15 Μαΐου και 6/7 Ιουνίου. Στις 17 Ιουνίου θα πραγματοποιηθεί μία δέκατη συνεδρίαση, προκειμένου να εξετασθεί η έκθεση που θα πρέπει να υποβληθεί στο Ευρωπαϊκό Συμβούλιο της Φλωρεντίας.

Μπορεί να ανακοινώσει η Επιτροπή:

1. Εάν κατά την έναρξη της Διακυβερνητικής Διάσκεψης θα εκπροσωπούνται περιφέρειες με συνταγματικά αναγνωρισμένες αρμοδιότητες (ομόσπονδα κράτη της Γερμανίας, Κοινότητες του Βελγίου,...);

2. Με ποιόν τρόπο θα συμμετάσχουν οι εν λόγω περιφέρειες στις εργασίες της Διακυβερνητικής Διάσκεψης:

α) στο πλαίσιο των ως άνω υπουργικών διασκέψεων;

β) στο πλαίσιο των ως άνω δέκα συνεδριάσεων σε επίπεδο εκπροσώπων των υπουργών;

3. Εάν κατά τις προαναφερθείσες 14 συνεδριάσεις θα μπορέσουν οι περιοχές αυτές να εκθέσουν την άποψή τους σχετικά με τη Δ.Δ.; Εάν όχι πώς είναι δυνατόν να ληφθούν υπόψη στο πλαίσιο της Δ.Δ. οι θέσεις των εν λόγω περιφερειών; Στην αντίθετη περίπτωση, θα έχουν οι περιφέρειες αυτές δικαίωμα λόγου κατά τις ως άνω συνεδριάσεις;

Απάντηση 16 Ιουλίου 1996)

Ο αξιότιμος βουλευτής αναμφίβολα γνωρίζει ότι το Συμβούλιο της Ευρωπαϊκής Ένωσης δεν συμμετέχει στη Διακυβερνητική Διάσκεψη. Εναπόκειται στα κράτη μέλη να καθορίσουν τη σύνθεση των αντιπροσωπιών τους στη Διάσκεψη.
ΓΡΑΠΤΗ ΕΡΩΤΗΣΗ E-0668/96 υποβολή: Peter Crampton (PSE) προς την Επιτροπή (15 Μαρτίου 1996)

Θέμα: Αλιευτικές συμφωνίες με τρίτες χώρες

Η Ευρωπαϊκή Ένωση βρίσκεται, αυτή τη στιγμή, σε διαδικασία διαπραγμάτευσης και/ή αναδιαπραγμάτευσης ενός αριθμού αλιευτικών συμφωνιών με τρίτες χώρες.

Σε ποιό σημείο βρίσκονται οι διαπραγματεύσεις με κάθε μία από τις χώρες αυτές;

Απάντηση της κας Bonino εξ ονόματος της Επιτροπής (20 Μαΐου 1996)

Η Επιτροπή υπέγραψε δεκατέσσερις αλιευτικές συμφωνίες με χώρες ΑΚΕ. Οι σχετικοί τεχνικοί και χρηματοδοτικοί όροι που συνδέονται με την εκμετάλλευση των αλιευτικών δυνατοτήτων περιλαμβάνονται σε πρωτόκολλο και σε τεχνικό παράρτημα, τα οποία ανανεώνονται σε τακτά διαστήματα πριν την λήξη τους, προκειμένου να μπορέσει να αρχίσει να ισχύει το νέο πρωτόκολλο πριν το τέλος εκείνου που έχει λήξει, ούτως ώστε να αποφευχθεί διακοπή των αλιευτικών δραστηριοτήτων. Για το 1996, πρέπει να ανανεωθούν επτά πρωτόκολλο (Σεϋχέλλες, Αγκόλα, Σάο Τομέ και Πρίνσιπε, Γκάμπια, Μαυριτανία, Σενεγάλη και Νήσος Μαυρικίου). Όσον αφορά την Μαυριτανία, λόγω του γεγονότος ότι οι εθνικές αρχές κατήγγειλαν τη συμφωνία - πλαίσιο τον περασμένο Ιανουαρίο, θα πρέπει να συναφθεί μία νέα συμφωνία - πλαίσιο πριν ανανεωθεί το πρωτόκολλο και το τεχνικό του παράρτημα. Για τις άλλες συμφωνίες, των οποίων τα πρωτόκολλα λήγουν μετά το 1996, τα πρωτόκολλα θα αποτελέσουν με τη σειρά τους αντικείμενο ανανέωσης.

Με βάση την εντολή διαπραγμάτευσης, η οποία δόθηκε από το συμβούλιο αλιείας της 20ης Δεκεμβρίου 1995, η Επιτροπή επαναδιαπραγματεύεται επί του παρόντος τις αλιευτικές συμφωνίες με τα παράκτια κράτη της Βαλτικής. Ο βασικός στόχος είναι η συγχώνευση των συμφωνιών που συνάφθηκαν από την Φινλανδία, τη Σουηδία και την Κοινότητα (με τη σύνθεση την οποία είχε πριν την διεύρυνσή της) σε μια νέα συμφωνία μεταξύ της διευρυμένης Κοινότητας και κάθε ένα από τα παράκτια κράτη της Βαλτικής (Εσθονία, Λεττονία, Λιθουανία, Πολωνία και Ρωσική Ομοσπονδία). Οι νέες αυτές συμφωνίες μπορούν επίσης να περιλαμβάνουν τα αποκαλούμενα στοιχεία «δεύτερης γενιάς», τα οποία προβλέπουν τη δυνατότητα ενθάρρυνσης της δημιουργίας κοινοπραξιών και κοινών επιχειρήσεων μεταξύ ιδιωτών επιχειρηματιών και των δύο μερών με την χρηματοδοτική υποστήριξη της Κοινότητας. Αναμένεται ότι οι διαπραγματεύσεις με την Εσθονία, Λεττονία, Λιθουανία και Πολωνία θα περατωθούν επιτυχώς πριν το καλοκαίρι. Οι διαπραγματεύσεις με τη Ρωσική Ομοσπονδία έχουν κάπως καθυστερήσει λόγω των εσωτερικών διαδικασιών της Ρωσίας να αναγνωρίσει την κοινοτική αρμοδιότητα για τη διαχείριση των αλιευτικών συμφωνιών που συνάφθηκαν από τη Φινλανδία και τη Σουηδία πριν την προσχώρηση.

Νέες συμφωνίες τύπου «δεύτερης γενιάς» με ορισμένα κράτη της Λατινικής Αμερικής είναι είτε στο στάδιο της διαπραγμάτευσης (Βενεζουέλα), είτε στο στάδιο ερευνητικών συζητήσεων (Περού και Μεξικό). Κατά τον τρόπο αυτό, και μετά από μια πρώτη ερευνητική επαφή, θα συνεχιστούν οι επαφές με τη Νέα Ζηλανδία για την εξέταση των δυνατοτήτων επίτευξης μιας αλιευτικής συμφωνίας.
ΓΡΑΠΤΗ ΕΡΩΤΗΣΗ E-0712/96 υποβολή: Anita Pollack (PSE) προς την Επιτροπή (26 Μαρτίου 1996)

Θέμα: Λύσσα

Απαντώντας στην ερώτηση του κ. Skinner, Αριθ. Ε-2964/95 ((ΕΕ C 56 της 26.02.1995, σελ. 55. )), η Επιτροπή εδήλωσε ότι θα υποβάλει εν ευθέτω χρόνω κατάλληλες προτάσεις επί του θέματος αυτού. Τί εννοεί η Επιτροπή λέγοντας «εν ευθέτω χρόνω» και με ποιόν τρόπο θα αποφασίσει πότε ο χρόνος είναι εύθετος;

Απάντηση του κ. Fischler εξ ονόματος της Επιτροπής (22 Απριλίου 1996)

Το σύστημα που εφαρμόζεται σήμερα ως εναλλακτική λύση για την καραντίνα στην οποία τίθενται οι σκύλοι και οι γάτες που αποτελούν αντικείμενο εμπορίου πρέπει να επανεξετασθεί πριν την 1η Ιανουαρίου 1997 υπό το φως των εξελίξεων όσον αφορά την κατάσταση της λύσας στα κράτη μέλη ((Άρθρο 10, παράγραφος 8 της οδηγίας του Συμβουλίου 92/65/ΕΟΚ για τη θέσπιση απαιτήσεων για την υγεία των ζώων που διέπουν το εμπόριο και τις εισαγωγές στην Κοινότητα ζώων, σπερμάτων, ωαρίων και εμβρύων που δεν υπόκεινται σε υγειονομικές απαιτήσεις των ζώων που καθορίζονται σε ειδικούς κοινοτικούς κανόνες που αναφέρονται στο παράρτημα Α(Ι) της οδηγίας 90/425/ΕΟΚ - ΕΕ αριθ. L 268, 14.9.1992. )). Η επανεξέταση αυτή θα μπορούσε να θεωρηθεί ότι γίνεται σε κατάλληλο χρόνο προκειμένου να γίνουν κατάληλες προτάσεις σχετικά με το θέμα.